ኮርፖሬሽኑ በመንግሥት ግዥ መመርያ መሠረት በግልጽ ጨረታ ወይም በውድድር ግንባታውን ቢሰጥ የተሻለ ዋጋና የዕቃ ጥራት ይገኝ እንደነበር ዓቃቤ ሕግ በክሱ ገልጿል፡፡ የቻይና ናሽናል ሄቪ ማሽነሪ ኮርፖሬሽን የስኳር ፋብሪካውን ለመገንባት ከኤግዚም ባንክ ብድር እንደሚያገኝ መተማመኛ ደብዳቤ ጽፎ እንደነበር ዓቃቤ ሕግ ጠቁሞ፣ ከባንኩ የሚገኘው ብድር ከሌሎች የቻይና ንግድ ባንኮች ከሚገኝ የብድር መክፈያ ጊዜና ወለድ አንፃር ጠቀሜታ እንደነበረው ጠቁሟል፡፡ ነገር ግን ደላሎቹና ስኳር ፋብሪካውን ለመገንባት በሕገወጥ መንገድ ውል የተፈራረመው ‹‹JJIEC›› ተወካይ ሚስተር ዩአን ጃሊን ጋር በመመሳጠር፣ ብድሩን የንግድ ባንክ ከሆነው የቻይና ኢንዱስትሪያል ኮሜርሻል ባንክ እንዲሆን በማድረግ 550 ሚሊዮን ዶላር ወይም 10,301,940,000 ብር የግንባታውን 85 በመቶ የብድር ውል እንዲፈጸም ማድረጋቸውን ዓቃቤ ሕግ በክሱ አብራርቷል፡፡
